भारत सरकार

वित्त मंत्रालय

वित्तीय सेवाएं विभाग

**राज्य सभा**

**अतारांकित प्रश्न संख्या 2126**

(जिसका उत्तर 01 जनवरी, 2019/11 पौष, 1940 (शक) को दिया जाना है)

**प्रधानमंत्री द्वारा घोषित व्यावसायिक ऋण**

2126. डा॰ के॰वी॰पी॰ रामचन्द्र रावः

क्या वित्त मंत्री यह बताने की कृपा करेंगे किः

(क) क्या यह सच है कि प्रधानमंत्री द्वारा घोषित सूक्ष्म, लघु मध्यम उद्यमों (एमएसएमई) के लिए एक करोड़ रुपए तक के व्यावसायिक ऋण को जबरदस्त प्रतिक्रिया मिली है;

(ख) यदि हां, तो तत्संबंधी ब्यौरा क्या है;

(ग) घोषणा की शुरुआत से आज तक कितने आवेदन प्राप्त हुए हैं और उनमें से कितनों को ऋण के लिए स्वीकृति मिली है; और

(घ) क्या सरकार और बैंक से ऋण लेने के इच्छुक व्यक्तियों के बीच मध्यस्थता के लिए निजी सेवा अभिकरणों या वेबसाईटों को अनुमति दी गई थी; और

(ङ) आवेदकों से कितनी राशि सुविधा शुल्क के रूप में एकत्रित की गई और इसका भुगतान किसे किया गया?

**उत्तर**

वित्त मंत्रालय में राज्य मंत्री (श्री शिव प्रताप शुक्‍ल)

**(क) से (ग):** दिनांक 25.12.2018 की स्थिति के अनुसार, psbloansin59minutes.com पोर्टल पर ऋण हेतु प्राप्‍त कुल 1,31,028 पूर्ण आवेदनों में से 1,12,043 आवेदनों को सैद्धांतिक रूप से अनुमोदित कर दिया गया है। 40,669 मामलों के संबंध में स्‍वीकृतियां जारी की गई हैं।

**(घ):** ऑनलाइन उधार पोर्टल [www.psbloansin59minutes.com](http://www.psbloansin59minutes.com) का संचालन ‘ऑनलाइन पीएसबी लोन्स लिमिटेड’, एक सार्वजनिक लिमिटेड कंपनी, जिसमें 6 पीएसबी और एफआई एवं उनकी संबद्ध कंपनियों की 54% की मुख्य शेयरधारिता है तथा बोर्ड में जिनका बहुमत (7 में से 4) है, के द्वारा किया जाता है।

**(ड.):** सूक्ष्‍म लघु तथा मध्‍यम उद्यम (एमएसएमई) का पोर्टल पर पंजीकरण अथवा नवीकरण के मामलों के लिए उधारकर्ताओं से कोई शुल्क प्रभारित नहीं किया जाता है। जब कोई एमएसएमई पोर्टल के मार्केट प्‍लेस यूनिफॉर्म रिसोर्स लोकेटर (यूआरएल) पर सैद्धांतिक अनुमोदन प्राप्‍त करता है तो 1,000/- + जीएसटी का सुविधा शुल्‍क लगाया जाता है। संग्रहीत प्रभार का प्रयोग ऑनलाइन पीएसबी लोन लिमिटेड के द्वारा विभिन्‍न सेवाओं के लिए अन्‍य पक्षकारों को देय पॉकेट खर्च तथा अपने व्‍यय के लिए किया जाता है।

**\*\*\*\*\***